《河南山东奏报麦熟》
清代·弘历

九牧奏麦谷，大都以十计。五六为中年，逊此则歉岁。

七八称半丰，九十恒艰致。齐鲁春雨佳，其后过晴霁。

因之芒种候，未得饱结穗。兹云赢七分，疑信吾参置。

中州春及夏，屡得沾甘惠。麦收报及九，额手钦天赐。

不以近独厚，宁因远弗逮。为远庆恐浮，睹近愁难慰。

仰首瞻晴昊，恩膏难久滞。